Document ID: 32009D0986

KOMISJONI OTSUS,
18. detsember 2009,
millega luuakse koolidele puuvilja jagamise kava tehnilise nõustamise eksperdirühm
(2009/986/EL)
EUROOPA KOMISJON,
võttes arvesse Euroopa Liidu toimimise lepingut
ning arvestades järgmist:
(1)
Nõukogu 22. oktoobri 2007. aasta määrusega (EÜ) nr 1234/2007 (millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)), (1) mida on muudetud nõukogu määrusega (EÜ) nr 13/2009, (2) kehtestatud koolidele puuvilja jagamise kava (edaspidi „koolidele puuvilja jagamise kava”) eduka rakendamise tagamiseks peaks komisjonil olema võimalus saada tehnilisi nõuandeid toitumise, epidemioloogia, rahvatervise ja terviseedenduse, käitumis- ja sotsiaalteaduste ning hindamise valdkonna ekspertidelt.
(2)
Seega on vaja moodustada sõltumatute ekspertide rühm ning määrata selle ülesanded ja struktuur.
(3)
Eksperdirühm peaks andma komisjonile asjatundlikku abi koolidele puuvilja jagamise kava rakendamise, järelevalve ja hindamisega seotud väga mitmesugustes valdkondades. Eksperdirühm peaks abistama komisjoni määruse (EÜ) nr 1234/2007 artikli 184 lõikes 5 osutatud aruande koostamisel.
(4)
Eksperdirühma liikmed tuleks ametisse nimetada isikuliselt ja nad peaksid andma komisjonile sõltumatut nõu. Eksperdirühma liikmetel peaks olema üksteist täiendav taust ning nii teaduslik pädevus kui ka praktilised teadmised. Eksperdirühma koosseis peaks kajastama nõuetekohast geograafilist tasakaalu Euroopa Liidus.
(5)
Komisjoni esindajal eksperdirühmas peaks olema õigus kutsuda rühma töös osalema eksperte või vaatlejaid, kellel on olemas konkreetse erialaga seotud kogemused.
(6)
Eksperdirühma liikmete jaoks tuleb ette näha teabe avaldamise eeskirjad, piiramata komisjoni turvalisuseeskirju, mis on kehtestatud komisjoni otsuse 2001/844/EÜ, ESTÜ, Euratom (3) lisas.
(7)
Eksperdirühma liikmete isikuandmeid tuleks töödelda kooskõlas Euroopa Parlamendi ja nõukogu 18. detsembri 2000. aasta määrusega (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4),
ON VASTU VÕTNUD KÄESOLEVA OTSUSE:
Artikkel 1
Koolidele puuvilja jagamise kava tehnilise nõustamise eksperdirühm
Käesolevaga moodustatakse koolidele puuvilja jagamise kava tehnilise nõustamise eksperdirühm (edaspidi „eksperdirühm”).
Artikkel 2
Ülesanded
Eksperdirühma ülesanne on abistada komisjoni:
a)
andes eksperdinõu määrusega (EÜ) nr 1234/2007 kehtestatud koolidele puuvilja jagamise kava (edaspidi „koolidele puuvilja jagamise kava”) rakendamisel, järelevalvel ja hindamisel;
b)
määruse (EÜ) nr 1234/2007 artikli 184 lõikes 5 osutatud aruande koostamisel.
Artikkel 3
Konsulteerimine
1. Komisjon võib konsulteerida eksperdirühmaga igas küsimuses, mis on seotud koolidele puuvilja jagamise kava kohaldamisega.
2. Eksperdirühma esimees võib anda komisjonile nõu, et konkreetses küsimuses on soovitav konsulteerida eksperdirühmaga.
Artikkel 4
Liikmelisus ja ametisse nimetamine
1. Eksperdirühmas on kümme liiget. Selle koosseis kajastab nõuetekohast geograafilist tasakaalu Euroopa Liidus.
2. Komisjon nimetab eksperdirühma liikmed spetsialistide hulgast:
a)
kes on toitumise, epidemioloogia, rahvatervise ja terviseedenduse, käitumis- ja sotsiaalteaduste ning hindamise valdkonna asjatundjad;
b)
kes on koolidele puuvilja jagamise kava rakendamisel, järelevalvel ja hindamisel komisjonile nõuandmiseks sobiva taustaga ning
c)
kes on vastanud avalikule kandideerimiskutsele.
3. Komisjon võib koostada nende kandidaatide reservnimekirja, keda ei saanud nimetada eksperdirühma alalisteks liikmeteks, kuid kes valikumenetluse käigus osutusid sobivaks eksperdirühma kuulumiseks. Kõnealust nimekirja võib kasutada eksperdirühma asendusliikmete nimetamisel.
4. Eksperdirühma liikmed nimetatakse ametisse isikuliselt ja nad nõustavad komisjoni välistest mõjudest sõltumatult.
5. Eksperdirühma liikmed nimetatakse ametisse kolmeks aastaks õigusega olla ametisse tagasi valitud ning nad ei või ametis olla rohkem kui kolm järjestikust ametiaega. Nad jäävad ametisse kuni nende artikli 6 kohase asendamiseni või kuni nende ametiaja lõpuni.
6. Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 4 või Euroopa Liidu toimimise lepingu artiklis 339 sätestatud tingimusi, võidakse ülejäänud ametiajaks asendada.
7. Liikmed kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta. Kui neil on mõne koosoleku päevakorrapunkti suhtes huvisid, mida võib pidada sõltumatust kahjustavaks, deklareerivad nad need huvid enne kõnealust koosolekut.
8. Liikmete nimed ja lõikes 3 osutatud nimekirjas olevad nimed avaldatakse põllumajanduse ja maaelu arengu peadirektoraadi veebilehel ning eksperdirühmade registris. Kõnealuseid nimesid kogutakse, töödeldakse ja need avaldatakse vastavalt määrusele (EÜ) nr 45/2001.
Artikkel 5
Tegevus
1. Eksperdirühm valib oma liikmete hulgast lihthäälteenamusega esimehe ja kaks aseesimeest.
2. Komisjoni esindaja võib eksperdirühma koosolekutest osa võtta. Ta võib kutsuda eksperdirühma töös osalema eksperte või vaatlejaid, kellel on eksperditeadmised eksperdirühma päevakorras olevates küsimustes.
3. Eksperdirühma töös osalemisel saadud teavet, mis komisjoni arvates on konfidentsiaalne, ei tohi avaldada.
4. Eksperdirühm kohtub üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Eksperdirühma koosolekutel võivad osaleda komisjoni teised ametnikud, kes tunnevad menetluse vastu huvi.
5. Eksperdirühm võtab oma töökorra vastu komisjoni poolt vastu võetud töökorra standardeeskirjade (5) alusel lihthäälteenamusega.
6. Komisjon võib eksperdirühma koosoleku päevakorra, protokolli, mis tahes kokkuvõtted, järeldused või osalised järeldused või töödokumendid avaldada Internetis asjaomase dokumendi algkeeles.
Artikkel 6
Koosolekutega seotud kulud
1. Komisjon hüvitab liikmetele ja ekspertidele eksperdirühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
2. Liikmetele, ekspertidele ja vaatlejatele ei maksta osutatud teenuste eest tasu.
3. Koosolekute kulud hüvitatakse komisjoni vastutavate talituste eraldatava aastaeelarve piires.
Artikkel 7
Jõustumine
Käesolev otsus jõustub Euroopa Liidu Teatajas avaldamise päeval.
Brüssel, 18. detsember 2009

Labels: 17
10
0
12
15